S-46/2008

Mál þetta, sem dómtekið var 19. mars s.l., er höfðað með tveimur ákæruskjölum sýslumannsins á Akureyri, á hendur X, og Z.

1. Ákæruskjal, útgefið 8. febrúar 2008. Mál nr. S-46/2008:

„fyrir fíkniefnalagabrot, með því að hafa aðfaranótt 11. desember 2007, verið með hass í vörslum sínum í bifreiðinni HX-016, þegar lögreglan hafði afskipti af þeim við BM Vallá við Súluveg á Akureyri.

Ákærði [X] var með 0,78 grömm af tóbaksblönduðu hassi og ákærði [Z] með 1,89 grömm af Hassi.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233, 2001.

Þess er krafist að ákærðu verði dæmdir til refsingar og til að sæta upptöku á 0,78 grömmum af tóbaksblönduðu hassi og 1,89 grömmum af hassi, sem lögreglan lagði hald á og tilgreint er í efnaskrá nr. 13.148 og 13.149, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

2. Ákæruskjal, útgefið 20. febrúar 2008. Mál nr. S-64/2008:

Á hendur X;

„fyrir umferðarlagabrot, með því að hafa fimmtudaginn 16. ágúst 2007, ekið bifreiðinni YD-959, vestur Þingvallastræti á Akureyri með allt að 79 kílómetra hraða miðað við klukkustund eftir vegarkafla við Byggðaveg, en þar er leyfilegur hámarkshraði 50 kílómetrar og fyrir að vera ekki með ökuskírteini sitt meðferðis við aksturinn.

Telst þetta varða við 1. mgr. 37. gr. og 1. mgr. 48. gr., sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar.“

Tíðkanleg fyrirköll voru gefin út í máli þessu til ákærðu og voru þau birt þeim 16. og 25. febrúar og 14. mars s.l. Ákærðu sóttu ekki þing við fyrirtökur og var mál þeirra því dómtekið að kröfu sækjanda með vísan til 1. mgr. 126. gr. laga nr. 19, 1991, en ákærurnar höfðu áður verið sameinaðar á grundvelli heimildarákvæðis 23. gr. sömu laga.

Þykir mega jafna framangreindri útivist ákærðu til játningar þeirra með vísan til ofangreindrar lagagreinar, enda fer sú niðurstaða ekki í bága við gögn málsins.

Að framangreindu virtu og með vísan til játninga ákærðu við lögreglurannsókn málsins þykir sök þeirra nægilega sönnuð og er háttsemin rétt færð til laga og reglugerðarákvæða í ákæruskjali.

Samkvæmt vottorði sakaskrár ríkisins hefur ákærði Z aldrei sætt refsingu svo kunnugt sé. Ákærði X gekkst þann 30. október s.l. undir sektargreiðslu með lögreglustjórasátt fyrir umferðarlagabrot.

Refsing ákærða Z þykir hæfilega ákveðin sekt til ríkissjóðs 30.000 krónur og komi 2 daga fangelsi í stað sektarinnar verði hún eigi greidd innan 4 vikna frá birtingu dómsins að telja.

Refsing ákærða X þykir með hliðsjón af 77. og 78. gr. almennra hegningarlaga hæfilega ákveðin 60.000 króna sekt til ríkissjóðs og komi 4 daga fangelsi í stað sektarinnar verði hún eigi greidd innan 4 vikna frá birtingu dómsins að telja.

Upptæk eru gerð til ríkissjóðs 2,67 grömm af hassi.

Engan sakarkostnað leiddi af málarekstri þessum.

Dóm þennan kvað upp Ó-kk-nf Ó-kk-nf dómstjóri.

D Ó M S O R Ð :

Ákærði, X, greiði 30.000 króna sekt til ríkissjóðs og komi 2 daga fangelsi í stað sektarinnar verði hún eigi greidd innan 4 vikna frá birtingu dómsins.

Ákærði, Z, greiði 60.000 króna sekt til ríkissjóðs og komi 4 daga fangelsi í stað sektarinnar verði hún eigi greidd innan 4 vikna frá birtingu dómsins að telja.

Upptæk eru gerð til ríkissjóðs 2,67 grömm af hassi, sbr. efnaskrá lögreglu nr. 13.148 og 13.149.